Diari Oficial de la Generalitat Valenciana


Sumari del DOGV 6978, del 05-03-2013 (2013/2260)

RESOLUCIÓ de 27 de febrer de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Societat Estatal per a la Gestió de la Innovació i les Tecnologies Turístiques, SA (SEGITTUR) i l'Agència Valenciana del Turisme per al desenrotllament de les seues respectives activitats.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6978

Data del DOGV
:   05-03-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2260


Data del document
:   27-02-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 27 de febrer de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Societat Estatal per a la Gestió de la Innovació i les Tecnologies Turístiques, SA (SEGITTUR) i l'Agència Valenciana del Turisme per al desenrotllament de les seues respectives activitats. [2013/2260]  
La Societat Estatal per a la Gestió de la Innovació i les Tecnologies Turístiques, SA (SEGITTUR) i l'Agència Valenciana del Turisme han subscrit, després de la tramitació prèvia reglamentària, el 21 de febrer de 2013, el conveni marc de col·laboració per al desenrotllament de les seues respectives activitats.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0152/2013 i que figura com a annex d'esta resolució.  
  
Valencia, 27 de febrer de 2013.- La directora general del Secretariat del Consell i Relacions amb les Corts: Marta Martí Arador  
  
  
Conveni marc de col·laboració entre la Societat Estatal per a la Gestió de la Innovació i les Tecnologies Turístiques, SA (SEGITTUR) i l'Agència Valenciana del Turisme per al desenrotllament de les seues respectives activitats.  
  
València, 21 de febrer de 2013  
  
En presència de María Isabel Borrego Cortés, secretària d'Estat de Turisme, càrrec per al qual va ser nomenada pel Reial Decret 2008/2011, de 30 de desembre (BOE 31.12.2012), amb domicili a l'efecte d'este acord a Madrid, carrer de José Lázaro Galdiano, 6, 4a planta, amb CIF núm. J6706615Y.  
  
Reunits  
D'una banda, Máximo Buch Torralva, conseller d'Economia, Indústria, Turisme i Ocupació de la Generalitat i president de l'Agència Valenciana del Turisme, que intervé en nom i representació d'esta última, entitat de dret públic subjecta a la Generalitat, amb personalitat jurídica pròpia, regulada pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat pel qual s'aprova el Reglament de l'Agència Valenciana del Turisme, modificat pel Decret 101/2011, de 26 d'agost, del Consell, i en l'article 4 del Decret 188/2012 de 21 de desembre del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació. El domicili de la referida entitat de dret públic, a efectes del present document, és a València, avinguda d'Aragó, 30, 8a planta.  
  
La legitimació i representació per a este acte es deriva de la seua condició de conseller d'Economia, Indústria, Turisme i Ocupació d'acord amb el que establix l'article 2 del Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, i a qui correspon exercir la presidència de l'esmentada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, i que està autoritzat per a firmar este Conveni en virtut del que disposa la lletra e del número 2 de l'esmentat article 5.  
  
I d'una altra part, la Societat Estatal de Gestió de la Innovació i les Tecnologies Turístiques, SA (d'ara en avant SEGITTUR), amb CIF S54619530, i domicili al carrer de José Lázaro Galdiano 4, 3a planta, representada pel seu president Antonio López de Ávila Muñoz, segons resulta de l'escriptura pública atorgada el 22 de febrer de 2012 davant del notari de Madrid Carlos Olona Shüller, amb el número 177 del seu Protocol.  
Les parts es reconeixen capacitat legal suficient i poder suficient per a este acte i  
  
Considerant  
  
Primera. Que SEGITTUR és una societat participada en la seua totalitat per l'Administració General de l'Estat, tutelada pel Ministeri d'Indústria, Energia i Turisme del Govern d'Espanya, i que a través de la Secretaria d'Estat de Turisme, és la responsable d'impulsar la innovació (I+D+i) en el sector turístic espanyol, tant en l'àmbit públic (nous models i canals de promoció, gestió i creació de destinacions intel·ligents, etc.) com en el privat (suport a emprenedors, nous models de gestió sostenible i més competitius, exportació de tecnologia turística espanyola, etc.).   
Segona. Que SEGITTUR és un potent i eficaç operador capaç de contribuir al desenrotllament, modernització i manteniment de la indústria turística espanyola, per mitjà de la innovació tecnològica. Genera i gestiona la tecnologia, el coneixement i la innovació necessaris per a millorar la competitivitat, la qualitat i la sostenibilitat en els àmbits mediambiental, econòmic i social del turisme. Difon, promociona i implementa en els mercats turístics nacionals i internacionals les bones pràctiques, els coneixements i la innovació tecnològica que han convertit Espanya en un referent mundial en l'àmbit del turisme internacional.  
Tercera. Que l'Agència Valenciana del Turisme té l'encàrrec d'impulsar i executar la política turística de la Generalitat amb relació a la promoció de la qualitat i innovació, el desenrotllament, la millora, la informació i la difusió del sector turístic valencià, i potenciar esta oferta per mitjà de la comercialització, informació i difusió del producte turístic de la Comunitat Valenciana, i en general, la realització de les activitats necessàries per a una millor promoció de l'oferta turística de la Comunitat Valenciana.  
Quarta. Que l'Agència Valenciana del Turisme i SEGITTUR estan interessades a col·laborar i cooperar en el desenrotllament de les seues activitats respectives.  
Per tot això,   
  
Acorden  
  
Primer. Marc  
Les dos parts acorden subscriure este conveni marc de col·laboració amb la finalitat d'establir vies de cooperació per a la posada en marxa de totes aquelles accions que promoguen la competitivitat, la innovació i el desenrotllament tecnològic en el sector turístic.  
L'amplitud d'esta col·laboració estarà condicionada, en cada cas, a la disponibilitat dels mitjans de cada part, així com a la prioritat que requerisquen els seus propis programes en curs.  
  
Segon. Objectius  
El present conveni s'establix per a desenrotllar programes d'actuació en les àrees de referència arreplegades en el punt tercer, aportant informació, experiència i assessorament recíprocs per a assolir els objectius establits en estos i en els acords específics que s'assolixen.  
  
  
Tercer. Àmbit de cooperació  
La cooperació entre les dos parts podrà estendre's, entre altres, a les següents àrees de referència:  
1. Crear o implementar programes conjunts per a millorar la competitivitat i la qualitat turística espanyola a través de la innovació i les noves tecnologies.  
2. Fomentar la investigació, implementació i difusió de projectes innovadors de base tecnològica en el sector turístic.  
3. Donar suport al desenrotllament d'iniciatives conjuntes en l'àmbit del turisme.  
4. Facilitar l'accés a infraestructures tecnològiques, equips i materials específics per a implementar projectes conjunts.  
5. Compartir coneixements, innovacions i desenrotllaments que puguen redundar en l'optimització de ferramentes, aplicacions o processos relacionats amb la implantació de les noves tecnologies en el sector turístic.  
6. Intercanviar experiències i projectes relacionats amb el reforç de les habilitats i competències del talent humà vinculat al turisme, en funció de les noves demandes del sector i la generació d'ocupació; per a això es donarà prioritat a les polítiques desenrotllades per a donar suport a programes d'emprenedors.  
7. Impulsar les noves tecnologies aplicades al sector turístic, per mitjà del desenrotllament de noves ferramentes tecnològiques: aplicacions mòbils, indústria de continguts digitals, ferramentes de gestió, màrqueting en línia, etc.   
8. Intercanvi d'experiències en el desenrotllament de suports tecnològics de gestió, que contribuïsquen a incrementar la qualificació de les empreses turístiques, a millorar la seua gestió interna i que fomenten la participació dels empresaris en el desenrotllament de les seues destinacions turístiques; tot això amb la premissa d'orientació de la qualitat a la satisfacció del turista.  
9. Compartir coneixements i experiències pràctiques en el desenrotllament de productes turístics especialitzats, per mitjà de l'intercanvi de metodologies de treball innovadores que permeten orientar i organitzar iniciatives determinades en esta matèria.  
10. Per tal de donar suport al desenrotllament turístic de la Comunitat Valenciana, es compartiran experiències i coneixement en el desenrotllament de plans de desenrotllament turístic que fomenten la cultura del turisme social sostenible i del turisme per a tots.  
11. Donar suport i fomentar la internacionalització de les empreses i dels projectes turístics innovadors de la Comunitat Valenciana, acompanyant-los en l'obertura de nous mercats i impulsant l'exportació dels seus productes i servicis turístics.  
12. Divulgar les accions i projectes impulsats des de SEGITTUR, amb especial atenció a la promoció de les oportunitats que oferix per a la Comunitat Valenciana.   
13. Realitzar o promoure conjuntament activitats de trobada en benefici del sector turístic.  
14. Qualssevol altres estratègies o accions que s'acorden entre les parts en el marc de les descrites i enumerades més amunt.  
  
Quart. Desenrotllament dels programes o projectes específics d'actuació  
Cada programa o projecte d'actuació que es desenrotlle en l'àmbit d'este conveni marc s'instrumentarà per mitjà del corresponent protocol de col·laboració específic. Estos protocols hauran d'incloure almenys la següent informació, amb detall de les obligacions de cada part:  
  
A. Origen, naturalesa, objectiu i descripció del projecte.  
B. Nivell professional requerit i competències dels responsables i participants. El perfil professional dels recursos humans que participen en les activitats que es desenrotllen conjuntament serà acordat entre les dos parts, davall els estrictes principis d'idoneïtat professional per a les tasques a realitzar.  
C. Duració del projecte.  
D. Previsions de suport logístic en la implementació de les accions (viatges, allotjament, etc.).  
E. Recursos tecnològics necessaris per a la realització del projecte.  
  
F. Recursos financers previstos per a cobrir els gastos relacionats amb el projecte i el corresponent pressupost detallat.  
G. La participació de cada part en els resultats del projecte, tant tangibles com intangibles.  
  
Quint. Forma de disposar de la propietat intel·lectual  
Cada una de les parts declara i garantix en el que calga que és titular o té títol suficient per a l'explotació comercial sobre tots els drets dels seus respectius noms, logotips, marques, bases de dades i qualsevol altre bé protegit per les lleis vigents en matèria de propietat intel·lectual i industrial que siguen objecte d'este conveni. Este conveni no suposa cessió, traspàs o renúncia dels drets que corresponguen a cada una de les parts en relació amb els béns regulats per les lleis que regulen la propietat intel·lectual o industrial. Cada part conserva tots els drets sobre els noms respectius, logotips, marques, bases de dades i qualsevol altre bé protegit per la legislació vigent en matèria tant de propietat intel·lectual com a industrial.   
  
El coneixement i la informació resultant de les activitats conjuntes realitzades en el marc d'este acord o dels seus protocols de col·laboració específics estaran a disposició de les dos parts i, si és el cas, dels membres respectius, llevat que s'establisquen normes d'una altra índole.  
  
  
Sext. Publicitat de les parts   
Qualsevol forma de col·laboració conjunta realitzada en el marc del present conveni haurà de reconéixer i fer constar la participació de totes les parts per mitjà de l'ús de logotips i denominacions oficials. A més, qualsevol activitat de divulgació que es duga a terme haurà de comptar amb el consentiment previ de les parts. Igualment, es consensuaran entre les parts totes aquelles aparicions en mitjans de comunicació que siguen conseqüència de les activitats del desenrotllament d'este conveni marc de col·laboració.  
  
Sèptim: Comissió de seguiment  
Per a facilitar l'elaboració dels programes o projectes específics, el seu seguiment i compliment, es constituirà una comissió de seguiment integrada, per part de SEGITTUR, pel director de Relacions Institucionals o persones en qui delegue, i per part de la Comunitat Valenciana, pel director o persones en qui delegue. Esta comissió es constituirà en el termini de trenta dies, comptats a partir de la data de la firma d'este conveni marc.  
  
La Comissió de seguiment dictarà les seues normes internes de funcionament, i es reunirà quan ho sol·licite alguna de les parts i, en tot cas, almenys dos vegades a l'any.  
A la Comissió de seguiment li corresponen, entre altres, les funcions següents:  
- Proposar possibilitats de col·laboració en temes d'interés comú per a les parts.  
- Preparar els programes o projectes i proposar els corresponents protocols específics d'execució del present acord marc sobre les matèries seleccionades, dins de les modalitats de col·laboració establides en el punt tercer d'este acord.  
- Elevar les propostes que elabore als òrgans competents de les dos parts.  
- Fer el seguiment dels protocols específics que se subscriguen, així com aclarir i decidir tots els dubtes que puguen plantejar-se en la seua interpretació i execució.  
  
Octau. Cessió   
Este conveni se celebra en atenció a les qualitats de les parts i per això estes no podran cedir-lo totalment o parcialment.   
  
Nové. Notificacions  
Les comunicacions que s'hagen de fer en desplegament d'este conveni s'enviaran a les adreces següents:  
  
SEGITTUR  
Carrer de José Lázaro Galdiano, 4, 3a planta.  
28135 Madrid.  
A/ president  
  
Agència Valenciana del Turisme  
Av. d'Aragó, 30.  
46698 València.  
A/ director  
  
Deu. Duració i entrada en vigor  
Este conveni marc, produirà efectes des del dia de la firma, i finalitzarà el 31 de desembre de 2014, i podrà prorrogar-se tàcitament per períodes d'un any, tret de renúncia per acord entre les dos parts. En este últim cas, haurà de resoldre's prèviament la culminació dels programes en curs, per tal d'evitar qualsevol perjuí a altres participants. En estos casos, la part que ho considere necessari, haurà de notificar la seua voluntat de renúncia per escrit a l'altra part amb una antelació mínima de 45 dies.  
  
Onze. Causes de resolució del conveni  
Este conveni podrà resoldre's per les causes següents:  
1. Per la impossibilitat de complir el seu objecte.  
2. Per decisió d'alguna de les parts, cas en què haurà de manifestar la seua intenció per escrit enviat amb tres (3) mesos d'antelació. En este cas, els protocols específics que estiguen en execució, continuaran desenrotllant-se fins que concloguen.  
3. Per compliment total del seu objecte, fins i tot abans del terme previst per a la seua duració.  
4. Per qualsevol de les parts quan l'altra part incomplisca de manera greu les obligacions pactades.  
  
Dotze. Legislació i jurisdicció competent  
Les dos parts dedicaran els seus millors esforços per a negociar de bona fe i conciliar de mutu acord qualsevol conflicte que poguera sorgir d'este conveni o que s'hi relacione, o bé qualsevol violació d'este; renuncien, en cas de conflicte, a sotmetre'l als tribunals, i se sotmeten expressament a laude arbitral emés per un àrbitre nomenat mitjançant un acord entre les parts. En el cas que les parts no arriben a un acord en el termini de 30 dies, cada part nomenarà un àrbitre i els dos àrbitres així nomenats acordaran la designació d'un tercer àrbitre, que es constituirà llavors en tribunal d'arbitratge en comptes d'àrbitre únic.   
  
Llegit tot el que s'ha exposat més amunt i en prova de conformitat, les parts firmen este conveni en dos exemplars d'idèntic contingut i validesa, en el lloc i la data indicats en l'encapçalament.  
  
En presència de   
Isabel Borrego Cortés, secretària d'Estat de Turisme  
  
Conformes:  
Per la Comunitat Valenciana,  
Máximo Buch Torralva, Conseller d'Economia, Indústria, Turisme i Ocupació i President de l'Agència Valenciana del Turisme  
  
Per SEGITTUR,  
Antonio López de Ávila Muñoz, president.